Toshkentda 2 gektar yerni 800 ming dollarga sotmoqchi bo'lgan erkak ushlandi

Toshkentda 30 mart kuni 2 gektar yerni 800 ming dollarga sotmoqchi bo'lgan erkak ushlandi. Bu haqda Bosh prokuratura matbuot xizmati xabar berdi.
Ma'lum qilinishicha, shu kuni fuqaro E.N. “O'rol” ismli shaxs Bektemir tumanida joylashgan taqiqda bo'lgan issiqxona uchun ajratilgan 2 gektar yer maydonini har bir sotixini 4000 dollardan jami 800 000 dollarga sotishini aytgan.
Qayd etilishicha, E.N. “O'rol” ismli shaxs unga yer maydoniga qo'yilgan taqiqni tegishli organlar orqali yechib, kelgusida qurilish ishlari uchun hujjatlarni rasmiylashtirib berishga va'da berib, undan oldindan 80 000 dollar berishini talab qilayotgani aytib, qonuniy chora ko'rishni so'ragan.
Mazkur murojaatga asosan Bosh prokuratura, Ichki ishlar vazirligi, Davlat xavfsizlik xizmati hamda Iqtisodiy jinoyatlarga qarshi kurash departamenti xodimlari bilan hamkorlikda o'tkazilgan tezkor tadbirda Yunusobod tumanidagi Kardiologiya markazi oldida Ch.O'. arizachi E.N.dan 80 000 dollarni olgan vaqtida ashyoviy dalillar bilan ushlangan.
Holat yuzasidan Jinoyat kodeksining 168-moddasi (Firibgarlik) bilan jinoyat ishi qo'zg'atilib, gumonlanuvchi shaxs protsessual tartibda ushlangan. Hozirda jinoyat ishi bo'yicha tergov harakatlari olib borilmoqda.
Avvalroq Dxx Camarqandda 250 ming dollarga yer sotmoqchi bo'lgan shaxsni qo'lga olgandi. Shuningdek, Davlat xavfsizlik xizmati Toshkent, Sirdaryo, Namangan va Samarqand viloyatlarida yer maydonlarini noqonuniy sotish holatlariga chek qo'ygandi. Hamda Dxx Toshkentda hokimlikning mansabdor xodimini pora bilan ushlagani xabar qilingandi.